**HATÁSVIZSGÁLATI LAP**

az idegenforgalmi adóról szóló 31/1994. (VI. 10.) önkormányzati rendelet módosításához

**Jogszabály megalkotása szükségességének indokai:**

A Magyar Köztársaság 2011. évi költségvetését megalapozó egyes törvények módosításáról szóló 2010. évi CLIII. törvény úgy módosította a helyi adókról szóló 1990. évi C. törvényt (Htv.), hogy 2011. január 1-től a kerületi önkormányzat által – a Htv. 1. § (2) bekezdése alapján bevezethető – helyi adót a kerületi önkormányzat helyett a fővárosi önkormányzat akkor jogosult rendeletével bevezetni, ha ahhoz minden adóév tekintetében az érintett kerületi önkormányzat képviselőtestülete előzetes beleegyezését adja (Htv. 1. § (3) bekezdés).

Tekintettel a Htv. hivatkozott rendelkezésére az idegenforgalmi adóról szóló 31/1994. (VI. 10.) önkormányzati rendeletben rögzíteni kell, hogy annak területi hatálya mely kerületekre terjed ki. A 2012. adóévtől a 2015. adóévig 9, a 2016. adóévtől a 2017. adóévig 8, a 2018. adóévtől 7, a 2020. adóévtől 6, a 2023. adóévtől 5 fővárosi kerület döntött úgy, hogy az idegenforgalmi adó bevezetését átengedte a fővárosi önkormányzatnak.

A 2024. év vonatkozásában a Htv. hivatkozott rendelkezése alapján 4 kerülettől érkezett átengedésről rendelkező válasz, a XX. kerület képviselőtestülete azonban az idegenforgalmi adó saját hatáskörben történő bevezetéséről döntött, azt nem engedte át a fővárosi önkormányzatnak. Az idegenforgalmi adóról szóló 31/1994. (VI. 10.) önkormányzati rendelet területi hatályát ezért módosítani szükséges.

A Htv. 7. § k) pontja szerint az önkormányzat adómegállapítási jogát korlátozza az, hogy a turisztikai térségek fejlesztésének állami feladatairól szóló 2016. évi CLVI. törvény (a továbbiakban: Turizmus törvény) hatálya alá tartozó szálláshely-szolgáltató terhére az idegenforgalmi adó-kötelezettség nyilvántartására a Turizmus törvény szerinti szálláshelykezelő szoftver (a továbbiakban: szálláshelykezelő szoftver) használatán túl egyéb nyilvántartás-vezetési kötelezettséget nem írhat elő. A nyilvántartások vezetésének általános szabályait az adózás rendjéről szóló 2017. évi CL. törvény 77. §-a tartalmazza. A rendelkezések alapján meg kell teremteni a törvény és a rendelet összhangját, ezért a rendeletnek a nyilvántartások vezetésével kapcsolatos rendelkezését hatályon kívül kell helyezni.

**Jogalkotás elmaradásának várható következményei:**

Ütközés a Htv. 1. § (3) bekezdés és 7.§ k) pontjának rendelkezésével.

**Társadalmi hatások:**

Társadalmi hatások nincsenek.

**Gazdasági hatások:**

Gazdasági hatások a Fővárosi Önkormányzat szempontjából nincsenek.

**Költségvetési hatások:**

A Fővárosi Önkormányzat költségvetésében évente várhatóan 5 millió Ft kimutatható bevétel-kiesést generál. Az átengedésről rendelkezett további 4 kerület esetében bevételkiesés nem várható.

**Környezeti, egészségi következmények:** nincsenek.

**Adminisztratív terheket befolyásoló hatás:** nincs.

**Jogszabály alkalmazásához szükséges személyi, tárgyi és pénzügyi feltételek:** Az idegenforgalmi adó beszedésének pénzügyi, tárgyi és személyi feltételei a Főpolgármesteri Hivatalban továbbra is megoldottak.

Budapest, 2023. november 10.